Ντέλιο Όνις

Ο **Ντέλιο Όνις** (*Delio Onnis*, γεννήθηκε 24 Μαρτίου 1948) είναι Αργεντινός πρώην επαγγελματίας ποδοσφαιριστής που αγωνιζόταν ως επιθετικός. Είναι ο πρώτος σκόρερ της πρώτης κατηγορίας του πρωταθλήματος Γαλλίας με 299 γκολ. Κατά τη διάρκεια της καριέρας σημείωσε περισσότερα από 500 γκολ σε επίσημους αγώνες.

## Βιογραφία

Ο Όνις γεννήθηκε στο Τζουλιάνο ντι Ρόμα στην Ιταλία, αλλά μετακόμισε στην Αργεντινή πριν γίνει τριών ετών και στη συνέχεια απέκτησε την αργεντίνικη υπηκοότητα. Ξεκίνησε την ποδοσφαιρική του σταδιοδρομία ως παίκτης νέων για την Αλμάγρο, έκανε επιτυχημένη μετάβαση στην πρώτη ομάδα και στη συνέχεια μεταγράφηκε στην Χιμνάσια ι Εσγρίμα ντε Λα Πλάτα. Ήταν ο καλύτερος επιθετικός για την ομάδα που τερμάτισε τρίτη το 1970, γεγονός που τον έφερε στην προσοχή ανιχνευτών ταλέντων από την Ευρώπη. Στην Αργεντινή είχε το παρατσούκλι *El Tano* (ο Ιταλός). 

Το 1971 έγινε μέλος της Ρενς, ολοκληρώνοντας την πρώτη του σεζόν με 22 γκολ και τη δεύτερη με 17. Το 1975 αναδείχθηκε για πρώτη φορά πρώτος σκόρερ του πρωταθλήματος με 30 γκολ. Το 1976, ο σύλλογος υποβιβάστηκε, αλλά ο Όνις παρέμεινε και τους βοήθησε να ανακτήσουν την κορυφαία θέση τους για τη σεζόν 1977–78 που τους είδε να τερματίζουν ως πρωταθλητές, ενώ ο ίδιος αναδείχθηκε πρώτος σκόρερ της δεύτερης κατηγορίας με 30 γκολ σε 31 αγώνες. Την επόμενη σεζόν κατέκτησε το Κύπελλο Γαλλίας.

Το 1980 ψηφίστηκε καλύτερος ξένος παίκτης του γαλλικού πρωταθλήματος. Την ίδια χρονιά, παρά το γεγονός ότι αγωνιζόταν σε μια από τις καλύτερες ομάδες της πρώτης κατηγορίας, υπέγραψε για την πρόσφατα προβιβασμένη και άπειρη σε υψηλό επίπεδο Τουρ, όπου ήταν δύο φορές πρώτος σκόρερ του πρωταθλήματος, το 1981 με 24 γκολ και την επόμενη με 29 γκολ. Το 1983 η Τουρ υποβιβάστηκε, και ο Όνις εντάχθηκε στην Τουλόν, όπου τελείωσε την καριέρα του το 1986. Την πρώτη του χρονιά ήταν και πάλι πρώτος σκόρερ του πρωταθλήματος για πέμπτη φορά με 21 γκολ σε ηλικία 36 ετών.

Ο Όνις ήταν ικανός να εκμεταλλευτεί την παραμικρή ευκαιρία που βρίσκονταν μπροστά από το τέρμα. Έχοντας  τη συνηθισμένη τεχνική της μπάλας, κατάφερνε, μέσω της τοποθέτησης του, της αίσθησης παιχνιδιού και της δύναμής του, να βρίσκεται τακτικά σε θέση σκοράρισμα και να μετατρέπει πολλές ευκαιρίες σε γκολ. Δεν κλήθηκε ποτέ στην εθνική Αργεντινής, η οποία είχε μια πολιτική να ευνοεί παίκτες που παρέμειναν στο εγχώριο πρωτάθλημα, και κατά τη διάρκεια των δεκαετιών του '70 και του '80, όπως και ο Κάρλος Μπιάνκι. Κλείνοντας τη σταδιοδρομία του είχε σημειώσει 502 γκολ σε 747 επίσημους αγώνες. Μετά την αποχώρησή του από την ενεργό δράση ακολούθησε σύντομη καριέρα προπονητή χωρίς αξιοσημείωτη επιτυχία.

## Στατιστικά στοιχεία επίσημων αγώνων
 

Πηγή : Prolific Scorers Data - Delio Onnis - Additional Data (2025)

## Τίτλοι και διακρίσεις

**Μονακό**
* Πρωτάθλημα Γαλλίας: 1977–78
* Κύπελλο Γαλλίας: 1979–80
* Πρωτάθλημα δεύτερης κατηγορίας: 1976–77

**Ατομικές διακρίσεις**
* Πρώτος σκόρερ γαλλικού πρωταθλήματος πρώτης κατηγορίας (5): 1974–75, 1979–80, 1980–81, 1981–82, 1983–84
* Πρώτος σκόρερ γαλλικού πρωταθλήματος δεύτερης κατηγορίας: 1976–77
* Πρώτος σκόρερ στο Κύπελλο Γαλλίας: 1979 
* Ξένος παίκτης της χρονιάς   πρώτης κατηγορίας Γαλλίας: 1980
* Πρώτος σκόρερ όλων των εποχών στο γαλλικό πρωτάθλημα πρώτης εθνικής κατηγορίας: 299 γκολ

## Δείτε επίσης
* Κατάλογος ποδοσφαιριστών ανδρών με 500 ή περισσότερα γκολ

## Παραπομπές


## Εξωτερικοί σύνδεσμοι

 
* Delio Onnis 

 

 
Κατηγορία:Αργεντινοί ποδοσφαιριστές 
Κατηγορία:Επιθετικοί ποδοσφαιριστές 
Κατηγορία:Ποδοσφαιριστές Κλουμπ Αλμάγρο 
Κατηγορία:Ποδοσφαιριστές Χιμνάσια ι Εσγρίμα ντε Λα Πλάτα
Κατηγορία:Ποδοσφαιριστές Σταντ ντε Ρενς
Κατηγορία:Ποδοσφαιριστές ΑΣ Μονακό
Κατηγορία:Ποδοσφαιριστές Τουρ ΦΚ
Κατηγορία:Ποδοσφαιριστές Σπορτίνγκ Τουλόν Βαρ 
Κατηγορία:Ποδοσφαιριστές Λιγκ 1 
Κατηγορία:Ποδοσφαιριστές Λιγκ 2
Κατηγορία:Ξένοι ποδοσφαιριστές στη Γαλλία 
Κατηγορία:Αργεντινοί προπονητές ποδοσφαίρου